Store mengder laks ble i går maltraktert i tunnelen til Nedre Fiskumfoss kraftstasjon etter at Nord Trøndelag E-verk skrudde opp kranene og knuste store mengder laks mot bergveggen i Fiskumfossen, skriver Namdalsavisa i dag.
- Dette er tragisk. Vi har forutsett at noe slikt kunne skje, men har foreløpig ikke fått gehør fra Nord-Trøndelag E-verk (NTE) til å sette i verk tiltak, sier fiskeforvalter Anton Rikstad til avisen. Han ble orientert om laksetragedien i går ettermiddag.
Fiskerne Dag Erik Schanerud og Arnfinn Hoff sto nedenfor Fiskumfoss og fisket i går formiddag da vannstanden i elva plutselig sank med en meter. Det virket som om kraftverket stengte av vannet fullstendig.
Da elven sank, flyttet laksen seg til tunnelåpninga og svømte inn i den. Det kokte formelig med laks rundt åpningen da kraftverket plutselig åpnet kranene igjen. I løpet av få sekunder ble hele Fiskumfossen ble fylt med vann.
Fiskerne forteller at det kom både busker og trær seilende nedover fossen. De trodde at dette ville føre til et godt fiske, men de tok grundig feil.
Etter at elva hadde klarnet opp igjen, lå det mengder med død laks.
- Alt gikk forferdelig fort. Jeg er sikker på at det var langt over 100 laks som døde etter å ha blitt revet i stykker. Jeg trodde det var papirbiter som kom ut av tunellåpninga, men så viste det seg at det var deler av død laks, sier Schanerud til Namdalsavisa.
- Det er tredje sesongen vi fisker under Fiskumfossen i år. Og det er ikke dette vi betaler 5500 kroner i døgnet for. Spesielt ille er det når vi tenker på at det er kvotebegrensninger på fisket. Vi får ta opp fem lakser hver per dag, så flyter det med død laks på denne måten. Det er trist, sier Schanerud, som sammen med fiskekameratene sine plukket opp 12-15 døde lakser fra elva.
I tillegg fjernet representanter fra Statens naturoppsyn (SNO) rundt 40 lakser i går kveld. ¨Minst like mange døde lakser ligger fremdeles på bunnen av elva.
Fiskeforvalter Anton Rikstad har vært i kontakt med kraftverket for flere år siden i håp om å hindre en slik tragedie som skjedde i går.
- Vi har hørt om noen få lakser som har kommet flytende død ut av denne åpninga, men aldri i et slikt omfang som dette. Vi ønsker en elektrisk sperre ved inngangen til tunellen. Men det har vi ikke fått gehør for hos NTE ennå, sier Rikstad til Namdalsavisa.
Han vil atter en gang ta dette opp med NTE og vil vurdere å anmelde hele saken til politiet.
Leder for kraftstasjonene i Namsen stasjonsområde, Oddvar Elstad, stiller seg helt uforstående til hva som skjedde.
- Vi har ikke fått noen melding om døde lakser, hevder han overfor avisen, men mener uhellet kan ha en sammenheng med et arbeid som pågår på inntaket overfor fossen.